Oscar-moordverhoor: Uitspraak voorbehou oor regstreekse uitsending | Maroela Media
Oscar-moordverhoor: Uitspraak voorbehou oor regstreekse uitsending
Oscar Pistorius Foto: ryanseacrest.com
Uitspraak is Woensdag in die Pretoriase hooggeregshof voorbehou in mediahuise se aansoek om toestemming te bekom om Oscar Pistorius se moordverhoor regstreeks uit te saai.
Die aansoek is deur eNCA gebring en MultiChoice en Eyewitness News sluit daarby aan. Die mediahuise wil ook die verrigtinge regstreeks op klankbane uitsaai en foto's neem tydens die verhoor.
Regterpresident Dunstan Mlambo het gesê hy sal volgende Dinsdag om 11:00 uitspraak oor die aansoek lewer.
Frank Snyckers, vir MultiChoice en EWN, het gedurende die aansoek gesê dat gevorderde tegnologiese toerusting gebruik sal word wat nie steurend sal wees nie en van 'n afstand af beheer kan word.
Pistorius se regspan het die aansoek teengestaan en aangevoer dat dit tot 'n onbillike verhoor kan lei indien die hofverrigtinge regstreeks uitgesaai gaan word. Barry Roux, Pistorius se prokureur, het gesê dat media-aktiwiteite verskeie aspekte van die verhoor kan beïnvloed.
"Hoekom kan dit nie soos enige ander verhoor verloop nie? Hoekom is hy [Pistorius] anders? Is dit omdat hy vinnig op die atletiekbaan gehardloop het?" het Roux in die hof gevra. "Beteken dit as jy 'n bekende persoon is, dat daar inbreuk op jou regte gemaak kan word?"
Mlambo het Roux daaraan herinner dat Pistorius 'n publieke figuur is. Mlambo wou by Roux weet hoe die media se teenwoordigheid Pistorius se saak kan beïnvloed. "Daar is 'n verskil om te weet joernaliste luister na jou en om te weet die hele wêreld luister na jou," het Roux geantwoord.
Hy het ook aangevoer dat Reeva Steenkamp se ouers nie deur die Nasionale Vervolgingsgesag (NVG) ingelig is dat die NVG die regstreekse uitsending van die verhoor voorwaardelik ondersteun nie.
Hy het die hof gewaarsku om nie toe te laat dat die hofsaak in 'n "mediaverhoor" ontaard nie. – SAPA